Source: http://scripta.kotus.fi/visk/sisallys.php?p=813
Timestamp: 2020-08-05 02:39:13+00:00

Document:
VISK - § 813 Yksiosaiset ja kieltoverbin tai liitepartikkelin sisältävät
SISÄLLYS > RAKENNE > Partikkelit > Konjunktiot > Konjunktioiden rakennetyypit > § 813 Yksiosaiset ja kieltoverbin tai liitepartikkelin sisältävät
Morfologiselta rakenteeltaan konjunktiot ovat yksiosaisia, liitto- tai parikonjunktioita. Suurin osa konjunktioista on yksiosaisia: eli, että, ja, jahka, jos, jotta, koska, kuin, kun, kunnes, mikäli, mutta, saati, sekä, sillä, sun, tai(kka), vai, vaan, vaikka, ynnä. Additiivinen liitepartikkeli ‑kä on liitekonjunktio, sidonnainen morfeemi joka liittyy kaikissa persoonissa taipuvaan kieltoverbiin: enkä, eikä, äläkä jne.
Liikaa ei saa kiintyä mihinkään, ei kehenkään, ei paikkaan eikä kotiin, ei ihmiseen eikä eläimeen. (k) | – – emme sano juuta emmekä jaata. (l) | Kuuntele äläkä keskeytä. (k)
Muutamilla yksiosaisista on taipumus sulauttaa itseensä kieltoverbi tai jokin liitepartikkeli. Kieltoverbin takia ellei ja jollei ovat persoonissa taipuvia konjunktioita. Kieltoverbi voi yhdistyä myös muutamiin vokaaliloppuisiin konjunktioihin, jolloin konjunktion loppuvokaali katoaa kieltoverbin loppu-e:n edellä: ettei, vaikket sekä puhutussa kielessä koskei ja jossei (» § 141).
Arvaa, ellet tiedä. (l) | Tajusin, että jollen voi kokonaan antautua koripalloilulle, on parasta, etten palaa ollenkaan. (l) | Kirsin olisi pitänyt siivota hiekkalaatikko, muttei hän viitsinyt. (k) | Ei tule ikävä, vaikken kuulekaan Ilusta viikkoon. (k) | Ei nää Timon tyttöjä ole, koskei ole äitin näköstä. (Miehikkälä, MA)
Useaan adverbiaalikonjunktioon voi yhdistyä jokin liitepartikkeli. Leksikaalistuneita ovat joskin ~ joskaan ja kunhan. Ne esiintyvät adverbiaalisissa ja rinnasteisissa kytköksissä samoin kuin vaikkakin ~ vaikkakaan. Konjunktion koska ja liitepartikkelin ‑pa yhdistelmä koskapa esiintyy lähinnä lisäävissä kytköksissä (vaikkapa, jospa, kunpa lausumapartikkeleina » § 833). Josko puolestaan aloittaa alisteista kysymyslausetta (» § 1703). Vaiko esiintyy samoissa konteksteissa kuin vai.
– – verhoilu on pirteä, joskaan ei välttämättä jokaisen makuun. (l) | Ei mitään hätää, kunhan otamme kylmän rauhallisesti. (l) | Tarkoitus on käydä kunnollinen, vaikkakin melko lyhyt vaalikampanja. (l) | Kai ne olivat joskus jotain toisiaan kohtaan tunteneet, koskapa olivat menneet naimisiin. (k) | Kuusi epäili, josko tarinasta ylipäätään voidaan erotella sankareita tai konnia. (A) | Vaikeaa on selvittää kumpi on suurempi elämän vaiko kuoleman pelko. (l)
Huom. Konjunktion tavulukua lisäävä liiteaines ‑(k)kA yhdistyy konjunktioihin eli, tai, saati (» § 138).
Todellinen mullistus on sähköinen raha elikkä älykortti. (l) | Ei pidä mennä avaamaan ovea tuntemattomille oli sitten yö taikka päivä. (l) | – – emme pysty näkemään mahdollisuuksiemme rajaa, saatikka loppuamme. (k)

References: § 813
 § 813
 § 141
 § 833
 § 1703
 § 138